《严陵钱君瑞醉中索题环秀楼诗》
明代·唐桂芳

何当携眼玩环碧，十二烟螺浮几席。主翁读书楼上头，半捲疏帘衔晓日。

清光散入骨髓寒，翠影长凝鬓毛湿。几回挂笏度閒云，一鸟不鸣春寂寂。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。